Man vas wat glo wapens namens onwettige myners bekomDie man wat in verband met die misdaad vasgetrek is. Foto: Verskaf. ŉ Man (38) wat glo vuurwapens namens onwettige myners bekom het, is deur lede van die taakspan vir openbare orde en taktiese reaksie in hegtenis geneem. Kapt. Stephen Thakeng, woordvoerder van die polisie, het gesê die lede het 17 Januarie omstreeks 07:00 ŉ wenk gekry oor ŉ man wat vuurwapens namens onwettige myners bekom. Sy voertuig is opgespoor ná sorgvuldige waarneming. “Hy is agtervolg tot hy in sy erf met ŉ wapen en ammunisie vasgetrek is,” het Thakeng gesê. Die verdagte het glo reeds die wapen in sy hand gehad toe lede hom nader, maar die beamptes het hom oorrompel en beslag gelê op die wapen waarvan die reeksnommer duidelik sigbaar was, asook ammunisie. “Daar is ook beslag gelê op ŉ Ford Ranger-bakkie met Noordwes-registrasieplate,” het Thakeng gesê. Die verdagte sal binnekort in die Welkom-landdroshof verskyn op aanklagte van die onwettige besit van ŉ vuurwapen en ammunisie.